Flere unge i alderen 15-29 år i Nordjylland bliver diagnosticeret med klamydia. Derfor er det vigtigt, at de unge prioriterer sikker sex, lyder meldingen fra Sundhedsstyrelsen, der fra mandag kører årets "Kun med Kondom-kampagne." Fire ud af fem piger vil gerne have, at fyren foreslår kondom. Er du mand for det, spørger Sundhedsstyrelsen i årets Kun med Kondom-kampagne, der rammer hele landet i uge 37 og 38. - Tallet falder på landsplan, og det er dejligt at se, at flere og flere unge passer på sig selv. Men antallet af klamydia­-diagnosticerede unge er stadig højt - også på landsplan. Derfor er det vigtigt, at de unge er parate til at foreslå og bruge kondom, når de er sammen med en ny partner, siger Niels Sandø, chef­konsulent i Sundhedsstyrelsen. I 2013 blev 2275 unge mellem 15 og 29 år testet positiv for klamydia i Nordjylland mod 2113 i 2012. Det viser de nye tal fra Statens Serum Institut. Samtidig har mere end hver fjerde ung på 25 år haft en sexsygdom som for eksempel klamydia, herpes eller kønsvorter. Niels Sandø peger på, at fire ud af fem piger ifølge Sundhedsstyrelsens undersøgelser gerne vil have, at fyren foreslår kondom. Omvendt vil drengene gerne bruge kondom, hvis pigerne foreslår det, og de har det ofte med i baglommen. Men drengene foreslår det ikke så ofte selv. - Vi vil med årets Kun med Kondom-kampagne fortælle, at den enkelte pige ikke står alene med ønsket om at bruge kondom. Det vil de allerfleste både piger og drenge faktisk gerne, siger han.

Opsummering:
Efter flere år med fald stiger antallet af unge, der diagnosticeres med klamydia, i Nordjylland. Det viser de seneste tal fra Statens Serum Institut.